वृंदावन के होटल में आग, दो कर्मचारियों की झुलसकर मौत
उत्तर प्रदेश के मथुरा जिले में वृंदावन स्थित एक होटल परिसर में बने पैंट्री और स्टोर रूम में बृहस्पतिवार तड़के आग लगने से वहां सो रहे दो कर्मचारियों की जलकर मौत हो गई, जबकि एक अन्य गंभीर रूप से झुलस गया। अग्निशमन दलों ने कई घंटों की मशक्कत के बाद आग पर काबू पाया।
वृंदावन कोतवाली प्रभारी सूरज प्रकाश शर्मा ने बताया कि होटल के चार सफाई कर्मचारी रात में काम खत्म करने के बाद होटल से लगे सर्वेंट क्वार्टर में सो रहे थे। आग तड़के उसी से सटे पैंट्री और स्टोर रूम में लगी, जिसने कुछ ही मिनटों में विकराल रूप ले लिया।
शर्मा के मुताबिक, आग लगने पर एक कर्मचारी वहां से भाग गया, जबकि तीन अन्य गहरी नींद में होने के कारण समय रहते उठ न सके।
उन्होंने बताया कि इनमें से दो कर्मचारियों की मौके पर ही मौत हो गई, जबकि तीसरे कर्मचारी को गंभीर हालत में आगरा के एसएन मेडिकल कॉलेज भेजा गया है। उसकी हालत नाजुक बताई जा रही है।
शर्मा के अनुसार, अग्निशमन विभाग के तीन वाहनों की मदद से कई घंटों की कड़ी मशक्कत के बाद आग पर पूरी तरह से काबू पा लिया गया है।
उन्होंने कहा कि अगर समय रहते आग को न बुझाया जाता और लपटें होटल की इमारत तक पहुंच जातीं तो जानमाल की बड़ी हानि हो सकती थी।
शर्मा के मुताबिक, त्योहारी मौसम होने के कारण तीन मंजिला होटल के सभी 25 कमरों में लोग ठहरे हुए थे।
उन्होंने कहा कि हालांकि, अभी आग लगने के कारणों का पता नहीं चल सका है, मगर प्रथमदृष्टया माना जा रहा है कि शॉर्ट सर्किट के चलते पैंट्री रूम में आग भड़की और फिर आसपास फैलती चली गई।
शर्मा ने कहा कि सही कारण घटना की जांच के बाद ही पता चल सकेगा। पुलिस ने हादसे में मारे गए कर्मचारियों के शव पोस्टमॉर्टम के लिए भेज दिए हैं।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva